Ramaphosa wens blitsige Binder gelukDie Suid-Afrikaner Brad Binder na sy oorwinning by die Tsjeggiese motorfiets-Grand Prix in Brno. (Foto: Red Bull Content Pool) Selfs pres. Cyril Ramaphosa het die Suid-Afrikaanse motorfietsjaer gelukgewens nadat hy Sondag by die Tsjeggiese motorfiets-Grand Prix in Brno geskiedenis gemaak het. Binder, van Krugersdorp in Gauteng, het met sy eerste sege ook die eerste Suid-Afrikaner geword om ŉ wedren in die MotoGP-era te wen. “Brad Binder het alle Suid-Afrikaners [Sondag] met sy geskiedkundige oorwinning trots gemaak. Ons deel in sy opwinding en sien uit na sy lang en suksesvolle loopbaan op die kruin van die sport,” het Ramaphosa gesê. “Dit het op Vrouedag gebeur en bind ons saam as ŉ land. Brad se oorwinning in die Tsjeggiese Grand Prix gee inspirasie, hoop en trots en lig gemoedere op ŉ tydstip wat ons dit nodig het.” Ook op sosialemediaplatforms het boodskappe van gelukwense vir Binder ingestroom. My moment of 2020 – @BradBinder_41 becoming the 1st South Afican to win a @MotoGP race – hell we can do aspirational things as a nation!!???? pic.twitter.com/lFq8Mh5jNg — Schalk Burger (@skalabrak) August 9, 2020 Vir die 24-jarige jaer self was dit ŉ sprokieswedren. Brad Binder. (Foto: Red Bull Content Pool) “Ek het van hierdie dag gedroom van ek ŉ klein seuntjie was. Vandag is daardie droom bewaarheid. Ek wens regtig my ouers was hier, want hulle het van die begin af bankvas agter my gestaan,” het Binder gesê. “Ek kan nie my span genoeg bedank nie. Hulle het die naweek vir ŉ absoluut mal motorfiets gesorg. Dankie aan almal by die huis wat my altyd ondersteun. Ek hoop hierdie is die begin van vele meer.”